32005D0176
L 059/40
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 1 март 2005 година
за определяне на кодифицираната форма и кодовете за обявяване на болести по животните съгласно Директива 82/894/ЕИО на Съвета
(нотифицирано под номер С(2004) 993)
(текст от значение за ЕИП)
(2005/176/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на Чешката република, Естония, Кипър, Латвия, Литва, Унгария, Малта, Полша, Словения и Словакия, и по-специално член 2, параграф 3 от него,
като взе предвид Акта за присъединяване на Чешката република, Естония, Кипър, Латвия, Литва, Унгария, Малта, Полша, Словения и Словакия, и по-специално член 57 от него,
като взе предвид Директива 82/894/ЕИО на Съвета от 21 декември 1982 г. относно обявяване на болестите по животните в рамките на Общността (1), и по-специално член 5 от него,
като има предвид, че:
(1)
Директива 82/894/ЕИО съдържа списък с болестите по животните, наличието на които следва да се обяви пред Комисията и другите държави-членки.
(2)
Решение 2000/807/ЕО на Комисията (2) определя кодифицираната форма и кодовете за обявяване на болестите по животните в съответствие с Директива 82/894/ЕИО.
(3)
Страните, които скоро ще се присъединят към Европейския съюз, използват Системата за обявяване на болестите по животните (система ADNS) неофициално, но сега участието им следва да се уреди официално.
(4)
Няколко държави-членки внесоха промени в някои от кодовете, които се отнасят за техните региони, и сега следва да се внесат съответните корекции и в разпоредбите на Общността в тази област.
(5)
В разпоредбите на Общността в тази област следва да се включат картите на различните страни за по-голяма яснота на информацията, изпращана на Комисията, и страните, които участват в системата ADNS.
(6)
Наскоро в приложение I към Директива 82/894/ЕИО бяха добавени някои заболявания по конете и по пчелите. Тези заболявания следва да бъдат добавени и в списъка с болестите в разпоредбите относно кодифицираната форма и кодовете за обявяване на болестите по животните.
(7)
За внасяне на повече яснота и рационалност Решение 2000/807/ЕО следва да бъде отменено и заменено.
(8)
За да се защити поверителният характер на предаваната информация, приложенията към настоящото решение не следва да бъдат публикувани.
(9)
Мерките, предвидени с настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
По смисъла на процедурите за обявяване на болести по животни информацията за огнища на заболявания в съответствие с Директива 82/894/ЕИО се предава чрез кодифицираните форми, посочени в приложения I, II и III към настоящото решение.
Член 2
По смисъла на процедурите за обявяване на болести по животни информацията за огнища на заболявания в съответствие с Директива 82/894/ЕИО се предава чрез кодовете, посочени в приложения VI-Х към настоящото решение.
Член 3
Решение 2000/807/ЕО се отменя.
Член 4
Адресати на настоящото решение са държавите-членки.
Съставено в Брюксел на 1 март 2005 година.